
Tápanyag-körforgalom és –utánpótlás vizsgálata fás szárú energetikai ültetvényben a Kelet-Cserháti Erdészet területén

Napjainkban folyamatosan növekszik az igény a biomasszából termel energia iránt, még akkor is, ha bonyolultak és költségesek az erőműi technikai módosítások.
Az erőművek egyre nagyobb mennyiségben vesznek fát, melyet energianyerés céljából elégetnek, ez fokozatosan maga után vonja az energiaültetvények területének növekedését is.
A növekvő dendromassza-tüzelés eredménye a hulladékként jelentkező fahamu mennyiségének gyarapodása.
A fatüzeléssel és a mezőgazdasági termények betakarításával jelentős tápanyagot vonunk ki ökoszisztémáinkból. A fás szárú energetikai ültetvényekre ez fokozottan igaz. A fahamu alkalmazásával ezeket juttatjuk vissza, biztosítva a termőföld fenntartható hasznosítását.
A fahamu kijuttatása kiegészíti számos tápelem körforgalmát, javítva ezzel a tápanyag-szolgáltató képességet. Kémiai tulajdonságainak köszönhetően alkalmas savanyú kémhatású talajok melioratív kezelésére, így alkalmazása során stabilizálódik a talajok szerkezete, javul annak kémiai állapota. Nő a talaj puffer képessége, aminek következtében a külső kedvezőtlen környezeti hatásokkal szemben ellenállóbb lesz. A mezőgazdaságban alkalmazott nagy energia igényű műtrágyák kiváltása további előnyökkel is jár a környezet számára.
2011 tavaszán a Kelet-Cserháti Erdészethez tartozó Dejtári Csemetekertben mintegy 5 ha-on hozunk létre kísérleti fás szárú energiaültetvényt. Vizsgáljuk a fahamuval történő tápanyag utánpótlás technológiai lépéseit, ill. hatását a talajra és a növényzetre. Mivel a fahamu kis mértékben tartalmaz csak nitrogént, ezért az elemarányok megtartása végett ennek kiegészítése szerves trágyával történik.
A folyamatos dendrometriai felvételezésekkel, talaj- és tápanyagvizsgálatokkal, egészségügyi állapotfelmérésekkel követjük nyomon az ültetvény fejlődését és teszünk javaslatokat az energetikai célú, rövid vágás fordulójú ültetvényeken, illetve a hagyományos erdőgazdálkodásban történő alkalmazásra.



